Súradnice: 42°08′48″S 24°45′14″V﻿ / ﻿42,14667°S 24,75389°V﻿ / 42.14667; 24.75389

**Slavejkovov dom** (bulh. Славейковата къща – *Slavejkovata kăšta*), známy aj ako **Dom učiteľa** (bulh. Дом на учителя – *Dom na učiteľa*), alebo **Dom Bedrosa Basmadžijana** (bulh. Къщата на Бедрос Басмаджиян – *Kăštata na Bedros Basmadžijan*) je obrodenecký meštiansky dom v centrálnej časti mesta Plovdiv v Plovdivskej oblasti v južnom Bulharsku.

Lokalita
--------

Slavejkovov dom leží v centrálnej časti mesta Plovdiv v hraniciach architektonicko-historickej rezervácie Starý Plovdiv ulici „P. R. Slavejkov" (bulh. улица „П. Р. Славейков", doslova *ulica P. R. Slavejkova*) č. 4 na úpätí pahorku Džambaz tepe v blízkosti trhoviska *Ponedelnik pazar* oproti schodisku v strmej uličke, ktorá vedie ku Lamartinovmu domu. Oproti domu sa taktiež nachádza Základná škola Gea Mileva.

Dejiny
------

Dom nechal v 18. storočí postaviť plovdivský obchodník Bedros Basmadžijan. Dom bol jedným z troch domov, ktoré Bedros Basmadžijan v meste vlastnil, pričom tento dom prenajímal. V rokoch 1881 – 1883 v budove učil a býval (rovnako zároveň býval a učil aj v neďalekej tzv. Slavejkovovej škole) aj s rodinou bulharský učiteľ, spisovateľ, básnik, folklorista a politik Petko Račov Slavejkov. Niekedy po druhej svetovej vojne kúpila tento dom rodina Čalăkovových. Keď sa začala obnova Starého Plovdivu, bol podaný návrh dom rekonštruovať a premeniť na Učiteľský dom. Majiteľom boli následne poskytnuté náhradné priestory a Slavejkovov dom bol zmenený na centrum vzdelávania. Slúžil ako tvorivá dielňa pre učiteľov, v dome sídlil aj chór plovdivských učiteliek. Neskôr sa dom využíval na stretávanie sa živnostníkov a združení učiteľov na dôchodku.

V roku 2002 bol Dom učiteľa zatvorený. Otvorený bol znovu po reštaurácii financovanej z mestského rozpočtu v roku 2011 a bol daný do užívania dvom učiteľským organizáciám. V roku 2021 mestské zastupiteľstvo v dome otvorilo tzv. *Centrum sociálnych inovácií* (bulh. Центърът за социални иновации – *Centărăt za socialni inovacii*), ktoré poskytuje sociálne poradenstvo a služby a snaží sa pomáhať neaktívnym mladým ľuďom vo veku 15 – 29 rokov.

Charakteristika
---------------

Dom je predstaviteľom bulharského obrodeneckého baroka, pričom predstavuje dom plovdivského typu. Dom je asymetrický, aj keď zvonku fasáda pripomína symetrické domy. Budova je dvojposchodová.

### Exteriér

Z vonkajšej strany hlavnej fasády sa po stranách centrálnej časti fasády nachádzajú dva dvojité arkiere. Arkiere sú na obidvoch poschodiach, pričom v priestore druhého poschodia sa nachádza väčší arkier a pod ním v priestore prvého poschodia oblúkovito ozdobne zakončený menší arkier. V zadnej fasáde sa nachádza ozdobný výklenok a jej steny sú zdobené freskami s kvetinovými motívmi.

### Interiér

Za hlavným vchodom do domu sa nachádza malá chodba, ktorá vedie do dvoch úzkych miestností – jednej so špeciálne vyrobeným kioskom, z ktorej von vyčnieva arkier. K oknu arkiera vedie strmé drevené schodisko, pričom je odtiaľ dobrý výhľad na ulicu, pred domom, ktorá vedie do centra starého mesta. Veľké vyrezávané dvere vedú ďalej do veľkej komory. Z prvého na druhé poschodie domu vedie strmé drevené schodisko. V oblasti schodiska sa nachádzajú vysoké okná s výhľadom do dvora, ktoré dodávajú priestoru dostatok svetla. Na schodisku sa nachádza malé odpočívadlo. Na druhom poschodí sa nachádza salón a tri miestnosti, pričom do všetkých troch zo salónu vedú drevené vyrezávané dvere (pričom po stranách centrálne položených dverí sa v stene nachádzajú dve malé alafrangy). Za týmito dverami sa nachádza malá miestnosť v súčasnosti slúžiaca ako kancelária (miestnosť sa nachádza v priestore arkiera nad kioskom, na prvom poschodí). Ďalšie dvere vedú do dvoch väčších miestností, ktoré bývali kedysi spálňami. Jedna z miestností má strop zdobený drevorezbou.

### Dvor

Dvor pripomína dvor domu Kasandry Bajatovovej. Nachádza sa za budovou pozdĺž zadnej fasády budovy. Dvor je obklopený malou záhradou, ktorú založil jeden z bývalých majiteľov.

Galéria
-------

* pohľad na dom zo západupohľad na dom zo západu
* pohľad na dom z juhozápadupohľad na dom z juhozápadu
* detail zo západnej fasádydetail zo západnej fasády
* detail zo západnej fasádydetail zo západnej fasády
* detail zo západnej fasádydetail zo západnej fasády
* detail zo západnej fasádydetail zo západnej fasády
* centrálna časť západnej fasádycentrálna časť západnej fasády
* južná fasáda budovyjužná fasáda budovy
* vchod do domuvchod do domu
* pamätná tabuľa P. R. Slavejkovapamätná tabuľa P. R. Slavejkova
* informačná tabuľa na budoveinformačná tabuľa na budove

Referencie
----------

1. 1 2 3 4 5 6 7 8 9 10 11 12 13 14 15 16 17  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 450. (po bulharsky)
2. 1 2  KALINKOVA, Penka. Poznatijat nepoznat Plovdiv. Plovdiv : Obština Plovdiv – Rakursi OOD. 2018. 272 s. ISBN 9789548852845. S. 41. (po bulharsky)
3. 1 2 3 4 5 6 7 8 9 10 11 12 13 14 15 16 17 18   *DC news – Новини от Пловдив, Асеновград и региона* [online]. dcnews.bg, 2014-08-14, [cit. 2023-04-21]. Dostupné online.
4. 1 2 3 4 5 6 7 8 9 10 11  MATEEV, Matej. Plovdiv – Stolicata na bălgarskija barok. Plovdiv : Nacionalna akademija na architekturata. 2003. 728 s. ISBN 9789549103816. S. 218 – 221. (po bulharsky)
5. ↑  teachadmin. *Домът на учителя в Стария град в Пловдив отново отвори врати* [online]. teacher.bg, 2011-09-19, [cit. 2023-04-21]. Dostupné online.
6. ↑   *ЦСИ в Дом на учителя работи с младежи в изолация* [online]. plovdiv-online.com, 2021-06-24, [cit. 2023-04-21]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Slavejkovov dom (Plovdiv)**